Document ID: 32002D0272

Komisijos sprendimas
2002 m. kovo 25 d.
nustatantis ekologinius kriterijus, taikomus suteikiant kietosioms grindų dangoms Bendrijos ekologinius ženklus
(pranešta dokumentu Nr. C(2002) 1174)
(tekstas svarbus EEE)
(2002/272/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. liepos 17 d. Europos Parlamento ir Tarybos reglamentą (EB) Nr. 1980/2000 dėl pakeistos Bendrijos ekologinio ženklo suteikimo sistemos [1], ypač į jo 4 straipsnį ir 6 straipsnio 1 dalį,
kadangi:
(1) Pagal Reglamentą (EB) Nr. 1980/2000 Bendrijos ekologinį ženklą galima suteikti produktui, pasižyminčiam tokiomis savybėmis, kurios yra ypač svarbios geriau įgyvendinant pagrindinius aplinkos apsaugos reikalavimus.
(2) Reglamentas (EB) Nr. 1980/2000 nustato, kad konkretūs kriterijai, taikomi suteikiant ekologinį ženklą, nustatomi pagal produktų grupes.
(3) Šiame sprendime nustatytos priemonės grindžiamos Europos Sąjungos Ekologinių ženklų skyrimo tarybos, įkurtos pagal Reglamento (EB) Nr. 1980/2000 13 straipsnį, siūlomais kriterijais.
(4) Šiame sprendime nustatytos priemonės atitinka pagal Reglamento (EB) Nr. 1980/2000 17 straipsnį įkurto komiteto nuomonę,
PRIĖMĖ ŠĮ SPRENDIMĄ:
1 straipsnis
Tam, kad pagal Reglamento (EB) Nr. 1980/2000 reikalavimus kietosioms grindų dangoms būtų suteiktas Bendrijos ekologinis ženklas, kietosios grindų dangos turi būti priskirtos produktų grupei "kietosios grindų dangos", kaip apibrėžta šio sprendimo 2 straipsnyje, ir atitikti šio sprendimo priede nustatytus ekologinius kriterijus.
2 straipsnis
1. Produktų grupei "kietosios grindų dangos" priskiriami šie kietieji produktai, skirti vidaus/išorės grindims/paklotams, bet neturintys jokios svarbios struktūrinės paskirties: gamtiniai akmenys, aglomeruoti akmenys, betoninės grindinio medžiagos, dirbtinio akmens plytelės, keraminės ir molinės plytelės.
3 straipsnis
Kad būtų galima administruoti, produktų grupei "kietosios grindų dangos" priskiriamas kodas "021".
4 straipsnis
Šis sprendimas galioja nuo 2002 m. balandžio 1 d. iki 2006 m. kovo 31 d. Jeigu patikslinti kriterijai, taikomi šiai produktų grupei, nebus patvirtinti, šis sprendimas galioja iki 2007 m. kovo 31 d.
5 straipsnis
Šis sprendimas skirtas valstybėms narėms.
Priimta Briuselyje, 2002 m. kovo 25 d.

Labels: 7
3
1